***La Société du spectacle*** (*A sociedade do espectáculo*) é unha obra da filosofía e da teoría crítica marxista de Guy Debord. Foi publicado orixinalmente o 14 de novembro de 1967 por Buchet/Chastel. O libro foi un impacto considerable tras os acontecementos de maio do 68.

Ideas
-----

### A degradación da vida humana

Debord traza o desenvolvemento dunha sociedade moderna na que a auténtica vida social foi substituída pola súa representación: "Todo o que unha vez foi vivido directamente converteuse nunha mera representación". Debord sostén que a historia da vida social se pode entender como "a degradación de ser en ter, e de ter en simplemente parecer". Esta condición, segundo Debord, "é o momento histórico no que a mercancía completa a súa colonización da vida social".

O espectáculo é a imaxe invertida da sociedade na que as relacións entre os produtos básicos suplantaron as relacións entre as persoas, na que "a identificación pasiva co espectáculo suplanta a actividade real". O espectáculo non é unha colección de imaxes, Debord descríbea, máis ben, "como unha relación social entre a xente que está mediada polas imaxes".

Na súa análise da sociedade espectacular, Deborb sinala que a calidade de vida empobrécese, con esa falta de autenticidade as percepcións humanas vense afectadas, e tamén hai unha degradación do coñecemento, coa obstaculización do pensamento crítico. Debord analiza o uso do coñecemento para calmar a realidade: o espectáculo ofusca o pasado, a implosión co futuro nunha masa indiferenciada, unha especie de interminable presente, desta maneira o espectáculo impide aos individuos darse de conta de que a sociedade do espectáculo é só un momento da historia, un non pode ser revogado pola revolución.

O obxectivo e a proposta de Debord é "espertar ao espectador que foi drogado polas imaxes espectaculares, e a través dunha acción radical na forma da construción de situacións, situacións que traen unha reordenación revolucionaria da vida, a política e a arte". Na vista situacionista caracterizada por "un sentido de auto-conciencia da existencia dentro dun contorno ou ambiente determinado".

Debord alentou o uso da terxiversación, "que implica o uso das imaxes e a linguaxe espectaculares para interromper o fluxo do espectáculo".

### Os medios de comunicación de masa e fetichismo da mercadoría

A sociedade do espectáculo é unha crítica da cultura de consumo contemporánea e do fetichismo da mercadoría. Antes de que o termo "globalización" se popularizase, Debord estaba discutindo sobre cuestións como a alienación de clase, a homoxeneización cultural, e os medios de comunicación de masas.

Cando Debord di que "todo o que se viviu directamente converteuse en mera representación", está referíndose á importancia central da imaxe na sociedade contemporánea. Imaxes que suplantaron á auténtica interacción humana.

Así, a cuarta tese de Debord é: "O espectáculo non é un conxunto de imaxes, senón que é unha relación social entre persoas, mediada por imaxes".

Nunha sociedade de consumo, a vida social non é sobre a vida, pero si sobre ter; o espectáculo utiliza a imaxe para transmitir o que as persoas precisan e deben ter. Consecuentemente, a vida social móvese máis, deixando un estado de "ter" e procedendo a un estado de "opinión"; en particular a aparencia da imaxe.

"No mundo realmente invertido, o verdadeiro é un momento do falso".

### Comparación entre a relixión e a comercialización

Debord tamén fai unha chamada a unha equivalencia entre o papel da comercialización dos medios de comunicación no presente e o papel das relixións no pasado. A difusión de produtos básicos polos medios de comunicación de masas, produce "ondas de interese para un produto determinado" obtendo "momentos de fervorosa exaltación semellantes ao éxtase das convulsións e milagres do vello fetichismo relixioso".

Outras observacións que Debord fai sobre a relixión: "Os restos da relixión e da familia -que seguen a ser a forma principal de transmisión do poder de clase- e polo que as dúas representan, poden combinarse, como se fosen a mesma cousa, como a afirmación redundante do goce deste mundo, un mundo que só se produce, xustamente, como o seudogoce que conserva no seu seo a represión". "As relixións monoteístas foron un compromiso entre o mito e a historia,... Estas relixións xurdiron no chan da historia, e alí se estabeleceron. Pero aínda alí presérvanse en oposición radical á historia". Debord defínea como relixión semi-histórica. "A expansión dos coñecementos da sociedade, que inclúe a comprensión da historia como o núcleo da cultura, ten un punto de non-retorno na súa autoconciencia, o que é expresado pola destrución de Deus".

Estrutura do libro
------------------

O traballo é unha serie de 221 pequenas teses. Cada unha delas está formada por un parágrafo, aproximadamente. Están recollidas en nove capítulos da seguinte forma:

1. A separación perfecta.
2. A mercancía como espectáculo.
3. Unidade e división na aparencia.
4. O proletariado como suxeito e como representación.
5. Tempo e historia.
6. O tempo espectacular.
7. A ordenación do territorio
8. A negación e o consumo da cultura.
9. A ideoloxía materializada.

Edición de 1983
---------------

A portada do libro na edición de 1983 é derivada dunha fotografía do fotógrafo da revista *Life*, JR Eyerman. O 26 de novembro de 1952, no Teatro Paramount (Oakland, California), estreouse a película *Bwana devil* por Arch Oboler, a primeira longametraxe en 3-D (tamén coñecido como 'Visión Natural'). Eyerman tomou unha serie de fotografías do público usando lentes 3-D.

A revista *Life* usou unha das fotos como portada dun folleto sobre a década de 1946-1955. A fotografía empregada por Debord mostra ao público en "estado practicamente transo de absorción, as caras escuras, os seus beizos franzidos". Non obstante, na escollida pola revista *Life*, "os espectadores están rindo, as súas expresións de alegría transmiten o pracer dun espectador activo". Unha imaxe totalmente distinta á escollida por Debord.

Véxase tamén
------------

### Outros artigos

* *La Société du spectacle*, filme de 1974 dirixido por Guy Debord.

### Bibliografía

* Debord, Guy (2003). Pre-Textos, ed. *La Sociedad del espectáculo*. Valencia. ISBN 84-8191-442-8.